《送张师允铨选江西》
明代·袁华

豫章古名郡，上应翼轸躔。山川互联络，直与荆蛮连。

帝忧南服远，何以寄蕃宣。相臣躬秉钺，开府大江边。

甲兵洗瘴雨，戈船清海烟。黔黎含疮痍，守令赖才贤。

考绩分殿最，三载方起迁。谒选诣阙下，道里阻且绵。

廷议经济臣，衔命出典铨。张君庙廊器，授节斧扆前。

轺车适楚越，春花正芳妍。奸贪宜屏黜，廉慎属陶甄。

忆昨识君初，乃在娄之壖。别来六载馀，怀君思烦悁。

盗贼各已息，径上官河船。侧闻江淮间，斗米钱三千。

爨骸易子食，沟壑多弃捐。遴选得循良，庶可解倒悬。

黾勉王事毕，綵衣舞蹁跹。矧兹休明运，获见忠孝全。

离别不足惜，载歌皇华篇。

作者简介：苏州府昆山人，字子英。工诗，长于乐府。洪武初为苏州府学训导。有《可传集》、《耕学斋诗集》。